Νέο οργανωμένο σχέδιο της Τουρκίας για μαζική μεταφορά προσφύγων από την γειτονική χώρα με εμπορικά πλοία, προς Ελλάδα αλλά κι Ιταλία, «βλέπει» – σύμφωνα με αποκλειστικές πληροφορίες του «Βήματος» -η ΕΥΠ αλλά κι οι αρχές ασφαλείας πίσω από τη χθεσινή προσάραξη ενός φορτηγού πλοίου στον μώλο του λιμανιού της Τζιας.

Η εν λόγω υπόθεση θεωρείται άκρως σοβαρή και να έχει απασχολήσει και σημαντικούς κυβερνητικούς παράγοντες αλλά και το Μαξίμου. Το πλοίο είχε ξεκινήσει το ταξίδι του από το Τσανάκαλε της Τουρκίας (στη νότια περιοχή των Δαρδανελλίων) κι από τα αμπάρια του βγήκαν 193 μετανάστες προέρχονται από το Αφγανιστάν, το Ιράν, το Πακιστάν και τη Σομαλία.



Σύμφωνα με πληροφορίες της εφημερίδας μας, εδώ και τουλάχιστον 10 ημέρες η ΕΥΠ είχε απόρρητες αναφορές ότι η Τουρκία και τα κυκλώματα δουλεμπόρων που εδρεύουν στη γειτονική χώρα λόγω του «αποκλεισμού» από την ΕΛΑΣ του Εβρου και των συγκροτημένων κινήσεων του Λιμενικού για την αποτροπή εισόδου προσφύγων με λέμβους από το βορειοανατολικό Αιγαίο (λόγω και των κακών καιρικών συνθηκών) θα επιχειρούσαν μαζικές προωθήσεις χιλιάδων προσφύγων με τέτοιου είδους πλοία. Ετσι ώστε να υπάρχουν μαζικές μετακινήσεις αλλοδαπών αλλά και να μην προσελκύεται το «ενδιαφέρον» των λιμενικών αρχών.